Hudecová, Eva, poslankyňa NR SR (2021-12-02):
Ďakujem za slovo. Vážený pán predsedajúci, vážené pani poslankyne, vážení páni poslanci, z poverenia gestorského výboru mi dovoľte uviesť správu výboru pre ľudské práva a národnostné menšiny k voľbe komisára pre deti a komisára pre osoby so zdravotným postihnutím, tlač 788. V lehote určenej rozhodnutím predsedom Národnej rady poslanci podali jeden návrh na kandidáta na komisára pre osoby so zdravotným postihnutím a osem návrhov na komisára pre deti. Výbor o podaných návrhoch rokoval na svojej 41. a 42. schôdzi. Na svoju schôdzu pozval aj navrhnutých kandidátov a navrhovateľov. Na základe kontroly návrhov výbor konštatoval, že všetci navrhovatelia priložili k návrhom súhlas navrhnutej osoby z kandidatúrou, čestné vyhlásenie, doklad o vzdelaní, ako aj údaje potrebné k vyžiadaniu odpisu z registra trestov. Zákon č. 176/2015 Z. z. medzi podmienky voliteľnosti zaraďuje aj akceptáciu kandidáta, reprezentatívnymi organizáciami. Táto podmienka sa podľa § 15 ods. 4 zákona preukazuje podporným stanoviskom najmenej piatich reprezentatívnych organizácií. Za reprezentatívnu organizáciu sa na účely zákona považuje občianske združenie alebo nezisková organizácia poskytujúca všeobecne prospešné služby, ak má predmet činnosti v oblasti presadzovania a ochrany práv detí, resp. osôb so zdravotným postihnutím, a pôsobí najmenej päť rokov v tejto oblasti. Pri overovaní splnenia tejto podmienky pri viacerých kandidátoch vznikli pochybnosti, preto výbor svojím uznesením č. 75 poveril podpredsedu výboru požiadať o dodatočné informácie tých navrhovateľov, u ktorých nebolo možné vylúčiť možnosť, že v prípade neuznania niektorého podporného stanoviska nimi navrhnutý kandidát nesplní podmienku voliteľnosti. Podpredseda výboru požiadal o dodatočné informácie pani poslankyňu Moniku Kozelovú, ktorá navrhla za kandidátku Natáliu Blahovú a pána podpredsedu Roberta Fica, ktorý navrhol kandidátku Katarínu Szabovú. Aj na základe doručených, resp. nedoručených dodatočných informácií výbor svojím uznesením č. 81 konštatoval, že kandidátka na komisárku pre osoby so zdravotným postihnutím Zuzana Stavrovská spĺňa podmienky voliteľnosti. Ďalej, že kandidáti na komisára pre deti Natália Blahová, Jitka Hasíková, Katarína Hatráková, Jozef Mikloško, Anna Niku, Ondrej Prostredník a Mária Vargová spĺňajú podmienky voliteľnosti. Kandidátka Katarína Szabová nespĺňa podmienky voliteľnosti. Výbor teda navrhuje Národnej rade zvoliť za komisára pre osoby so zdravotným postihnutím Zuzanu Stavrovskú a navrhuje zvoliť komisára pre deti z kandidátov: Natália Blahová, Jitka Hasíková, Katarína Hatráková, Jozef Mikloško, Anna Niku, Ondrej Prostredník a Mária Vargová. Pre úplnosť treba dodať, že aj u kandidátov, o ktorých výbor konštatoval, že spĺňajú podmienky voliteľnosti, boli identifikované podporné stanoviská takých mimovládnych organizácií, ktorých činnosť nezodpovedala požiadavkám definovaným v § 15 ods. 4 zákona č. 176/2015 Z. z. o komisárovi pre deti a komisárovi pre osoby so zdravotným postihnutím. Návrhy na ostatných kandidátov však obsahovali väčší počet podporných stanovísk, z ktorých minimálne päť bolo možné akceptovať. Návrhy na uznesenie Národnej rady a životopisy kandidátov sú v prílohe tlače 788. Vážený pán predsedajúci, v prípade, že Národná rada dnes nezvolí komisára pre deti, gestorský výbor navrhuje, aby do opakovanej voľby pristúpili dvaja kandidáti s najväčším počtom získaných hlasov. Ako spravodajkyňa navrhujem, aby prípadná opakovaná voľba sa uskutočnila 9. decembra 2021 po hlasovaní o 17. hodine. Pán predsedajúci, skončila som. Prosím, otvorte rozpravu.